b'\n_START_ARTICLE_\nNic\xc3\xa8for II\n_START_SECTION_\nOr\xc3\xadgens familiars\n_START_PARAGRAPH_\nEra fill del fam\xc3\xb3s Bardas Focas i la seva elevaci\xc3\xb3 es degu\xc3\xa9 a les seves capacitats militars. El 954 Constant\xc3\xad VII el va nomenar magnus domesticus, i els seus germans Lle\xc3\xb3 i Constant\xc3\xad van rebre importants comandaments militars lluitant contra del califa Modhi. Per part de mare pertanyia a la poderosa fam\xc3\xadlia dels Maleinoi.\n_START_SECTION_\nPrimeres expedicions militars\n_START_PARAGRAPH_\nL\'emperador Constant\xc3\xad VII el va nomenar governador de la tema d\'Anat\xc3\xb2lia el 946. Quan el seu pare fou ferit en la batalla de Marash (953) contra els abb\xc3\xa0ssides, Nic\xc3\xa8for va ser ascendit a commandant suprem de la frontera oriental. En la mateixa batalla, el seu germ\xc3\xa0 Constant\xc3\xad fou fet presoner per l\'emir d\'Alep Sayf-ad-Dawla i poc despr\xc3\xa9s va morir presumptament pels maltractes. Nic\xc3\xa8for i Lle\xc3\xb3 van venjar la mort del seu germ\xc3\xa0 executant molts captius musulmans. En la guerra que va sorgir contra els abb\xc3\xa0ssides d\'Al-Mut\xc3\xad, Nic\xc3\xa8for va tenir una severa derrota inicial el 954, de la qual es va recuperar amb la seguida de vict\xc3\xb2ries dels anys seg\xc3\xbcents a S\xc3\xadria, que va comen\xc3\xa7ar el 957. El 958 Lle\xc3\xb3 i Nic\xc3\xa8for van atacar a Sayf al-Dawla Ali ben Abul Haydja Abd Allah ben Hamdan, al qui van derrotar repetidament al territori anomenat pels \xc3\xa0rabs Awasim i pels romans d\'Orient Cil\xc3\xadcia (conquerida pels \xc3\xa0rabs el 946); van ocupar Mopsu\xc3\xa8stia i Tars i el van obligar a fugir a S\xc3\xadria; Lle\xc3\xb3 va ocupar la fortalesa de Samosata; el 959 els grecs van tornar a ser victoriosos._NEWLINE_Nic\xc3\xa8for va proposar llavors al nou emperador Rom\xc3\xa0 II expulsar els \xc3\xa0rabs de Creta i l\'expedici\xc3\xb3 es va fer el 960 dirigida per Nic\xc3\xa8for; C\xc3\xa0ndia, fortalesa considerada inexpugnable, va capitular el 961 despr\xc3\xa9s d\'un setge de deu mesos i Creta va quedar en mans dels romans d\'Orient. Al seu retorn a Constantinoble, se li va denegar l\'habitual honor de la desfilada triomfal (com el triomf que antigament es feia a Roma) i nom\xc3\xa9s se li va concedir una ovaci\xc3\xb3 a l\'hip\xc3\xb2drom._NEWLINE_El 962 va fer una nova expedici\xc3\xb3 contra S\xc3\xadria i Cil\xc3\xadcia amb un ex\xc3\xa8rcit de vuitanta mil homes (dos-cents mil segons els \xc3\xa0rabs), va expugnar els passos de l\'Amanos i va arribar a Alep, conquerint la major part de Cil\xc3\xadcia. El 963 Alep, Antioquia i altres ciutats importants es van rendir o foren conquerides per assalt i Nic\xc3\xa8for va arribar fins a l\'Eufrates.\n_START_SECTION_\nMort de Rom\xc3\xa0 II\n_START_PARAGRAPH_\nEl 963 va morir Rom\xc3\xa0 II i el primer ministre Josep Bringas, desconfiant del prestigi adquirit per Nic\xc3\xa8for, el va voler arru\xc3\xafnar i va fer propostes als generals Joan Tsimisc\xc3\xa9s i al seu germ\xc3\xa0 Rom\xc3\xa0 Curcues, lloctinents de Nic\xc3\xa8for, per aconseguir el seu prop\xc3\xb2sit, per\xc3\xb2 els dos generals van posar al corrent al seu cap, i la conspiraci\xc3\xb3 va fracassar._NEWLINE_Te\xc3\xb2fan, la v\xc3\xaddua de Rom\xc3\xa0 II, va recompensar Nic\xc3\xa8for amb el suprem comandament de tots els ex\xc3\xa8rcits a \xc3\x80sia, amb autoritat sobirana de fet. Els partidaris de Nic\xc3\xa8for el pressionaven per assolir l\'imperi i no permetre que una dona i dos infants tinguessin el govern en moments tan crucials. Nic\xc3\xa8for va accedir, es va proclamar emperador i va anar a Constantinoble per casar-se amb Te\xc3\xb2fan; fou coronat el mes de desembre del 963. A trav\xc3\xa9s del pacte matrimonial Nic\xc3\xa8for prometia assegurar la successi\xc3\xb3 a la seva mort dels fills de Rom\xc3\xa0 II, Basili II i Constant\xc3\xad VIII, i a canvi obtenia la legitimaci\xc3\xb3 del seu ascens al poder gr\xc3\xa0cies al matrimoni amb la v\xc3\xaddua._NEWLINE_El patriarca Poliectes, que era molt conservador i pensava que una v\xc3\xaddua ho havia de ser per sempre, va prohibir a Nic\xc3\xa8for besar l\'altar, com diu el ritual ortodox, llevat que fes penit\xc3\xa8ncia per aquest matrimoni. A m\xc3\xa9s el patriarca tampoc aprovava que s\'hagu\xc3\xa9s saltat la norma segons la qual una dona no podia casar-se amb el padr\xc3\xad de bateig dels seus fills. Com a resposta Nic\xc3\xa8for va convocar un concili per deixar clar que, com que aquelles regles les havia creat l\'iconoclasta Constant\xc3\xad V ja no tenien validesa. Poliectes no va acceptar el concili com a leg\xc3\xadtim i va procedir a excomunicar Nic\xc3\xa8for. Llavors Bardes Focas va declarar que Nic\xc3\xa8for no era padr\xc3\xad de cap dels nens de Te\xc3\xb2fan i aix\xc3\xad es va reconciliar amb l\'Esgl\xc3\xa9sia.\n_START_SECTION_\nCampanyes durant el seu regnat\n_START_PARAGRAPH_\nSota el general Joan Tsimisc\xc3\xa9s els romans d\'Orient van continuar les seves vict\xc3\xb2ries a Cil\xc3\xadcia i S\xc3\xadria. El 964 Nic\xc3\xa8for va tornar a la zona i en tres campanyes va conquerir Damasc, Tr\xc3\xadpoli, Nisibis i moltes altres ciutats sirianes. Les darreres fortaleses a Cil\xc3\xadcia es van rendir el 965. Ali ben Abul Haydja Abd Allah ben Hamdan va haver de pagar tribut i va morir a Alep d\'un atac d\'hemiplegia, el febrer del 967, amb 51 anys. Li succe\xc3\xad el seu fill Saad al-Dawla Abul Maali Sharif, tributari i despr\xc3\xa9s (882-886) vassall rom\xc3\xa0 d\'Orient. El general Nicetes Chalkoutzes va recuperar Xipre.\n_START_SECTION_\nMort de Nic\xc3\xa8for\n_START_PARAGRAPH_\nMantenir-se en el poder no li va resultar f\xc3\xa0cil, a m\xc3\xa9s de les guerres, va haver d\'afrontar un per\xc3\xadode de males collites i fam; per tal de posar-hi remei va ordenar requisar algunes propietats dels monestirs, cosa que el va enemistar amb el clergat. _NEWLINE_El 968 els romans d\'Orient van creuar l\'Eufrates i van capturar Anti\xc3\xb2quia el 969 i el califat semblava perdut per\xc3\xb2 la campanya militar es va veure interrompuda per la mort de l\'emperador. Nic\xc3\xa8for va morir assassinat al seu llit del palau. Es deia que la seva dona Te\xc3\xb2fan se sentia abandonada, i l\'ambici\xc3\xb3s Joan Tsimisc\xc3\xa9s en acord amb l\'emperadriu, van conspirar contra la seva vida. Un grup d\'assassins van entrar vestits de dones i foren amagats a la resid\xc3\xa8ncia de l\'emperador a Constantinoble la nit del 10 de desembre a l\'11 de desembre del 969, a un senyal convingut, Joan va creuar el B\xc3\xb2sfor, va entrar a palau i amb les complicitats dels que ja eren a dins va anar a la cambra on dormia Nic\xc3\xa8for, que fou assassinat. El seu cap fou tallat i exposat al p\xc3\xbablic i la resta del cos llan\xc3\xa7at per la finestra. A la seva tomba van posar una inscripci\xc3\xb3 que deia: \xc2\xabHo vas conquerir tot llevat d\'una dona\xc2\xbb. Poc despr\xc3\xa9s Tsimisc\xc3\xa9s es va casar amb la v\xc3\xaddua Te\xc3\xb2fan i fou proclamat emperador com a Joan I Tsimisc\xc3\xa9s._NEWLINE_Entre les coses destacades del seu regnat est\xc3\xa0 la petici\xc3\xb3 de l\'emperador Ot\xc3\xb3 I del Sacre Imperi Romano-Germ\xc3\xa0nic que demanava la m\xc3\xa0 de Teofania, la filla de l\'emperador Rom\xc3\xa0 II i Te\xc3\xb2fan pel seu fill Ot\xc3\xb3 (despr\xc3\xa9s tamb\xc3\xa9 emperador com Ot\xc3\xb3 II) per mitj\xc3\xa0 del bisbe Luitprand (968); l\'emperador demanava les possessions romanes d\'Orient a It\xc3\xa0lia com a dot de la princesa, possessions que no va obtenir.\n_START_SECTION_\nCaracter\xc3\xadstiques personals\n_START_PARAGRAPH_\nNic\xc3\xa8for fou l\'autor d\'extensos tractats sobre estrat\xc3\xa8gia militar, el m\xc3\xa9s fam\xc3\xb3s es va traduir al llat\xc3\xad amb el t\xc3\xadtol Praecepta Militaria, que cont\xc3\xa9 valuosa informaci\xc3\xb3 sobre l\'art de la guerra a la seva \xc3\xa8poca. El menys conegut es diu "Sobre les escaramusses" (t\xc3\xadtol original en grec: \xce\xa0\xce\xb5\xcf\x81\xce\xaf \xce\xa0\xce\xb1\xcf\x81\xce\xb1\xce\xb4\xcf\x81\xce\xbf\xce\xbc\xce\xae\xcf\x82), sobre t\xc3\xa0ctiques de guerrilla per emprar en cas de d\'haver-se de defensar contra la invasi\xc3\xb3 d\'un enemic superior. Hi ha historiador que creuen que aquest darrer llibre no fou escrit per ell sin\xc3\xb3 que alg\xc3\xba altre ho va fer i li va dedicar; en aquest cas el possible autor podria ser el seu germ\xc3\xa0 Lle\xc3\xb3._NEWLINE_Per altra banda es deia que Ni\xc3\xa8for era un home molt devot i que va ajudar al seu amic el monjo Atanasi a fundar el monestir de la Gran Laura al Mont Athos._NEWLINE_El bisbe llombard Liutprand de Cremona, enviat com a ambaixador a Constantinoble per l\'emperador germ\xc3\xa0nic Ot\xc3\xb3, va deixar escrita la seg\xc3\xbcent descripci\xc3\xb3 de Nic\xc3\xa8for:'